**OBRAĆANJE PREDSJEDNIKA VLADE DUŠKA MARKOVIĆA STUDENTIMA POVODOM 4.APRILA, DANA STUDENATA**

***Srijeda, 5. april 2017. Univerzitet Crne Gore***

Hvala Vam i na samom početku želim da iskažem zaista, zadovoljstvo što sam povodom Dana studenata ovdje sa Vama u ovakvom formatu, ne onom u nekom od naših kabineta gdje protokolarno česititamo ovako važan datum i podijelimo razmišljanja u vezi naših problema, nego baš ovdje u ovakvom formatu, gdje ćemo naravno govoriti i o onome što smo do sada uradili, gdje smo stigli i kakve su nam vizije i projekcije za budućnost, ali i očekujem od Vas da budete veoma otvoreni, kritični i zahtjevni u odnosu na ono što vidite kao stanje u državi i ono što jesu potrebe mladih da ova država bude bolja, kvalitetnija i sa više šansi za sve, posebno za mlade. Ali prije nego što pređemo na tu vrstu dijaloga, koji očekujem sa nestrpljenjem, želim da Vam se obratim i zvanično jednim izlaganjem koje je možda i dobar uvod za jedan takav dijalog koji slijedi.

Poštovani studenti, uvažena rektorko, uvaženi profesori,

zaista mi je drago da imam priliku danas da razgovaram sa Vama, povodom Dana studenata i nastojaću da ovu priliku iskoristim na način da to ne bude uobičajeni politički govor, niti neko stručno predavanje. Prosto, osjećam potrebu da Vam ukažem na jedan širi aspekt, širu sliku današnjeg trenutka u kome se nalazi Crna Gora, u smislu globalnih kretanja i svega onoga što karakteriše naše okruženje, čiju sudbinu, u većoj ili manjoj mjeri, moramo i mi da dijelimo...

Mislim da je to jako važno, to sagledavanje realnih kretanja u širem okruženju i našeg mjesta i pozicije u tim procesima, posebno za mlade ljude.

Na šta možemo da utičemo i opredjeljujemo stvari? Čemu moramo da se prilagodimo? A od čega moramo da se čuvamo?

Upućujući Vas na razmišljanje u tom pravcu, svjestan sam da vas upućujem na nešto što bi mogli da nazovemo „sudarom sa realnošću“. Činim to nimalo slučajno jer od najvećeg značaja za svaku društvenu zajednicu je da realno procijeni svoje mjesto u tom najširem međunarodnom mozaiku; da niti precijenimo niti potcijenimo sopstvenu snagu i veličinu; da se u tom veoma komplikovanom spletu interesa pozicioniramo na najbolji način i da stvorimo za svoju državu i svoj narod optimalne mogućnosti za dostojan život svakog pojedinca i svake porodice…

Ako se saglasimo da je ovo ugaoni kamen mudre državne politike, one koja je okrenuta budućnosti a ne mitovima i najčešće,zabludama iz prošlosti - pogledajmo onda kako je Crna Gora zakoračila u 21.vijek, iz našeg ili Vladinog ugla.

Rekao bih da smo donijeli dvije strateški mudre odluke! Prva je da obnovimo svoju državnu samostalnost i da svoju budućnost vežemo za evropske i evroatlantske integracije. Naravno, kao i u svakoj strategiji, nije dovoljno samo da imate ispravnu ideju – morate pronaći i način da je realizujete. U suprotnom, ideja ostaje samo lični doživljaj pojedinca ili grupe…

Kao što znate, tokom gotovo čitavog 20. vijeka nijesmo uspijevali da damo odgovor na brojne izazove koji su Crnu Goru stalno vraćali na balkanske vjetrometine i raskrsnice. Bojim se da se i ovih dana negdje krećemo u tom vrtlogu ozbiljnih istorijskih dilema.

Dakle, mi smo prije skoro 11 godina prošli kroz tu raskrsnicu, napravili istorijski zaokret i obnovljenu nezavisnu državu poveli ka magistralnom zapadnom civilizacijskoim krugu. Crna Gora ne može samo geografski biti u srcu Evrope, ona mora suštinski pripadati evropskoj porodici. Želimo da dijelimo iste vrijednosti – demokratiju, vladavinu prava, hoćemo tržišno orjentisanu ekonomiju i sistem u kojem će uspjeh biti zasnovan na radu i znanju.

Zato smo odlučili da krenemo u procese evropskih i evroatlantskih integracija. Iako danas integracije uživaju veliku podršku u društvu, nije uvijek bilo tako. Suočavali smo se sa različitim otporom, bazirnim upravo na emocijama i nedovoljnoj informisanosti. Ali, ono što je danas svima jasno – put Crne Gore u EU i NATO nije usmjeren protiv bilo koga, nije vođen željom za sukobima i ratovima već naprotiv, za mirom, stabilnošću i prosperitetom. Dakle, cilj je da obezbijedimo mir i stabilnost kao uslove za razvoj ekonomije i poboljšanje kvaliteta života.

Siguran sam da su danas u ovoj sali i budući lideri i zato morate da znate da u državama, koje je istorija lomila, kao što je lomila našu državu, i koje su preživjele velike uspone i padove, lideri i državnici moraju imati vizije i hrabrosti da se donesu teške, a ponekad ili vrlo često, nepopularne odluke. Naravno, osluškivati razmišljanja i potrebe građana, ali i usmjeravati pravce kretanja kako bi im ponudili najbolji okvir u kojem mogu ostvariti svoje želje.

Vraćam se na početak mog izlaganja: to je onaj trenutak od najvećeg značaja za svaku društvenu zajednicu kada treba realno da procijeni svoje mjesto u najširem međunarodnom mozaiku, kako bi obezbijedila optimalne mogućnosti za svoj razvoj.

Vjerujem da je ova generacija političara obezbijedila taj okvir. Za manje od dva mjeseca, postaćemo članica NATO-a i zajedno sa najrazvijenijem državama svijeta učestvovati u obezbjeđivanju globalnog mira i stabilnosti. Glas Crne Gore jednako će se čuti i biti jednako važan kao i glas ostalih 28 država članica NATO-a. To su istovremeno i najrazvijenije države, u svakom smislu, cijele planete. Bolja bezbjednost koju će nam pružiti Alijansa, omogućiće nam da se više posvetimo ekonomiji, poboljšanju sistema obrazovanja, zdravstva i drugim pitanjima koja utiču na kvalitet života crnogorskih građana.

Kada su u pitanju evropske integracije, Crna Gora je predvodnik procesa na Balkanu. Otvorili smo 26 poglavlja, a spremni smo i za otvaranje i zatvaranje novih poglavlja. Vjerujem da ćemo u junu na sljedećoj Međuvladinoj konferenciji otvoriti još dva nova poglavlja i da ćemo uspjeti da zatvorimo jedno, poglavlje 30 – Vanjska politika, i na taj način početi suštinski novi proces u pregovorima za članstvo, a to znači i zatvaranje pregovaračkih poglavlja pogavlja, ne samo otvaranje. Znate, takođe, da smo u oblasti obrazovanja i kulture usklađeni sa EU, tako da smo ovo poglavlje otvorili i privremeno zatvorili još 15. aprila 2013. godine. To je dokaz da smo, od sticanja nezavisnosti, na najbolji mogući način razvijali politiku obrazovanja i mladih u skladu s onim što jesu evropski standardi.

Neću vas zamarati onim što vi već znate: da Vlada radi na Zakonu o izmjenama i dopunama Zakona o visokom obrazovanju; da insistiramo na uvođenju praktične nastava kako biste bili spremni da odgovorite i na najsloženije zahtjeve poslodavaca, ali i da inicirate nove modele i metode rada; i da moramo poboljšati infrastrukturu...Konačno, i da Vlada planira uvođenje novog modela finansiranja javnih ustanova visokog obrazovanja, po kome studenti osnovnih i master studija neće plaćati naknadu za studiranje, dakle taj ne mali izdatak ubuduće će biti finansiran iz budžeta, odnosno preuzeće ga država! Ovih dana, već u užim tijelima Vlade vodimo dijalog o ovom prijedlogu zakona i vjerujem da ćemo u drugom kvartalu imati prilike da se o njemu izjašnjavamo u crnogorskom parlamentu.

Sve to, i naravno mnogo drugih potreba studentske populacije, Vlada ne doživljava kao obavezu, već kao prirodan slijed opredjeljenja da stvaramo elitu koja ima potencijal da znanjem i mudrošću nadjača glasove populizma i nacionalizma, koji prijete da uvedu i nerede i nestabilnost, i u našem Regionu, i na globalnom planu, svjedoci smo toga svi zajedno ovih dana.

Čvrsto vjerujem da će glasovi znanja i razuma poklopiti one bez znanja, bez ideje i vizije, one koji žele da vladaju na osnovu straha, neznanja i površnih emocija. Vaše diplome, vaša zvanja, vaš naporan rad na sebi moraju biti propusnica za bolji život – i svakoga od vas pojedinačno, i našeg društva u cjelini.

Veoma dobro razumijem da ste ponekad i sami u dilemi: da li je u stvarnosti zaista tako? Da li su ponekad na cijeni i u prednosti oni sa izmišljenim zvanjima i zanimanjima, a zapravo su eksperti jedino, kako bi narod rekao, za prodavanje magle? Da li najbrži putevi do statusa vode preko rijalitija, ili kako se to već zove...

Budite međutim uvjereni (a to je neko već rekao): u njihovim rukama su kamioni i avioni, a u vašim rukama je budućnost ove zemlje, odnosno budućnost naših porodica, i vaših porodica.

Želim dakle da zajedno sa vama gradimo takvu Crnu Goru koja će biti sinonim za napredak i inovacije, prosperitet i državu privlačnu za život. ZA VAŠU CRNU GORU!

Da bi to mogli, svi zajedno moramo stalno biti spremni na „sudar sa realnošću“, moramo tražiti tu najbezbjedniju liniju kojom ćemo, u vrtlogu našeg okruženja, voditi Crnu Goru ka sigurnim lukama. Ja imam običaj da kažem da ovu našu politiku moramo provući između kapi kiše kako bi došli do onog cilja koji je interes svih nas pojedinačno i države u cjelini.

Dakle, vjerujem da će koliko sjutra, kormilo tog broda ili taj pravac biti u vašim rukama. Zato budite hrabri i budite spremni da brzo preuzmete odgovornost za ovu državu i njenu budućnost. Hvala vam!